– Вам можна пазайздросціць, бо пермская балетная трупа, дарэчы, акадэмічная, лічылася адной з найбольш моцных у былым Савецкім Саюзе. Ад досыць патрабавальных пецярбургскіх балетных крытыкаў мне давялося чуць меркаванне: самыя цікавыя балетныя артысты, чыя высокая тэхнічнасць, адчуванне стылю спалучаюцца з зайздроснымі акцёрскімі здольнасцямі, артысты, якія ўпрыгожваюць вядучыя харэаграфічныя трупы Масквы і Пецярбурга, – гэта часцей за ўсё выхаванцы менавіта пермскай, а не сталічных балетных школ. Тут можна згадаць знакамітых Любоў Кунакову, Юрыя Петухова, Святлану Смірнову, Галіну Шляпіну, Надзею Паўлаву, Людмілу Шыпуліну, Яўгена Нефа…